ועדת המדע והטכנולוגיה, כנסת 18, פרוטוקול מספר 51, 2010-06-07 12:00

מאיר שטרית: אני מתכבד לפתוח את הישיבה.

מאיר שטרית: הישיבה הזו זומנה בעקבות הצעת החוק שלי שאושרה בקריאה טרומית לעניין של יצירת מצב של חסימת חשבונות, שאדם יוכל להגביל את החשבונות שלו, של הילדים שלו שהוא משלם, לסכום מסוים כל חודש, כאשר החוק אומר בעצם שבתום ניצול הסכום הזה , ולא משנה דרך מה – שיחות טלפון, הודעות טקסט, גלישה, כל דבר, החשבון ייחסם לשיחות יוצאות, ויהיה פתוח רק לשיחות נכנסות ושיחות חירום.

מאיר שטרית: אני לא רוצה לחזור על כל ההיסטוריה אבל בקצרה אני רוצה לומר שהרעיון הוא מאוד פשוט.

מאיר שטרית: הרעיון גם חינוכי, מהבחינה הזאת שהורה יכול להגביל את הילד שלו בכמות הכסף שהוא מוציא בחודש.

מאיר שטרית: לצערי הרב, בגין הנסיבות שנוצרו, שלהורים אין שליטה בטלפונים של הילדים שלהם, יש המון 18 אלף תיקים בהוצאה לפועל נגד הורים שהסתבכו בחשבון הטלפון של הילדים שלהם בלי שיש להם שום שליטה בזה, ובעקבות הצעת החוק שעברה בקריאה טרומית אני קיבלתי פניות רבות מאוד מהציבור, פשוט לא יאומן עד כמה הציבור נלהב בעניין הזה ומבין את הצורך בחוק הזה.

מאיר שטרית: אני מעוניין לציין בפניכם מכתב שקיבלתי מיצחק קדמן, ראש המועצה למען הילד שמציין שעשו סקר והסתבר על פי הסקר, כי במחקר שנערך על ידי משרד התעשייה והמסחר לגבי שימוש בטלפונים סלולריים על ידי ילדים אשר פורסם לפני שנה הביע רוב עצום מקרב ההורים שהשתתפו במחקר דאגה חמורה משימושים לא רצויים בטלפון הנייד של ילדיהם.

מאיר שטרית: כשני שליש מההורים תמכו בחקיקה שתגביל שימוש בטלפון נייד בקרב ילדים.

מאיר שטרית: הם אומרים שצריך להגביל בכלל, מסיבות אחרות לגמרי, אני לא חושב שאפשר לשלוט בטכנולוגיה בדרך הזאת ואני לא מסכים עם הגישה הזאת אבל אני חושב שצריך ליצור מצב שלילד יש תקציב מראש, הוא יידע מה התקציב, יוכל לנצל אותו, ההורה יכול לקבוע לפי מצבו הכלכלי את תקציבו של הילד, יהיו כאלה שלא ירצו להגביל ולא יגבילו, הרעיון הוא ליצור מצב שבו הורה או אדם יוכל להגביל את חשבון הטלפון שלו, זה כל הרעיון שעומד בבסיס העניין הזה.

מאיר שטרית: עכשיו החוק עבר קריאה טרומית ואמור להיות נדון בוועדת הכלכלה לצערי, ולא בוועדה הזאת, בגלל בעיות פוליטיות בתוך הכנסת, אבל מאחר ונודע לי אחר כך באמצעות שיחות עם משרד התקשורת וגם עם חברות שחברות התקשורת מבינות את הקושי שיש היום במצב הנוכחי ומוכנות ללכת לפתיחת מסלולים כאלה שייתנו תשובה לבעיות האלה, החלטתי לזמן דיון פה ואני אומר לכם מראש את הדברים.

מאיר שטרית: היה והחברות אכן יציגו בפניי מסלולים ויודיעו על פתיחה של מסלולים כאלה שייתנו תשובה למה שאני רוצה, אסיר את החוק מסדר היום.

מאיר שטרית: בעיני המטרה היא לא לעשות עוד חוק, עשיתי מספיק חוקים במדינה, הרבה מאוד חוקים, אלא להשיג את התוצאה שאנחנו מעוניינים בה, לאו דווקא באמצעות חקיקה.

מאיר שטרית: האמת היא שיותר רצוי בעיני שהחברות יעשו את זה בעצמן, לדעתי זה יותר נכון מאשר לעשות כל דבר בחקיקה, עדיף לעשות את זה בהסדרה ולא באמצעות חקיקה, ואם החברות אכן יציגו פתרונות ראויים לעניין הזה אז אני אשמח מבחינתי, ברגע שהפתרונות יושגו ויאושרו על ידי משרד התקשורת, מבחינת ההסדר שבאמת ייכנס לתוקף, אני מוכן למשוך את הצעת החוק חזרה מהכנסת ואז לא נהיה כפופים להצעת חוק אלא להסדרה פנימית שבעיני היא יותר הגיונית ויותר נכונה משתי סיבות.

מאיר שטרית: חוק הוא דבר תכתיבי ודבר דווקאי, החוק אומר אל"ף אז זה יהיה אל"ף.

מאיר שטרית: לא יכול להיות בי"ת או גימ"ל, לא יכול להיות בי"ת וחצי ולא אל"ף וחצי.

מאיר שטרית: ואם רוצים לשנות מחר את בי"ת לגימ"ל כי משהו משתנה, צריך לתקן את החוק מחדש.

מאיר שטרית: זו פרוצדורה חדשה.

מאיר שטרית: הסדרה היא יותר נכונה מבחינת ענייני המדינה כי הסדרה אפשר לתקן בצורה גמישה, לאורך זמן.

מאיר שטרית: אם מחר תהיה טכנולוגיה חדשה וימצאו פתרונות וירצו לשנות משהו בהסדרה הזאת לטובה, אפילו לטובת הקליינטים או לטובת החברות, כל דבר, והיא נכונה ומסכימים לה, לא צריך לעשות את כל תהליך החקיקה.

מאיר שטרית: אפשר להסדיר את זה בצורה פנימית.

מאיר שטרית: לכן בעיני עדיף, ואני אומר את זה כמוטו, עדיף להסדיר דברים לא באמצעות חקיקה, אם אפשר, אלא באמצעות הסדרה פנימית, ולא אחת קרה שכנסת שחוקים שהגשתי הוסדרו בסוף באמצעות הסדרה פנימית וכתוצאה מכך משכתי את החוק.

מאיר שטרית: לכן אני מקווה שנוכל להגיע לסידור כזה, אני חושב שזו תהיה בשורה לעם ישראל כולו, לכל הילדים במדינת ישראל, וזה יהיה דבר אדיר אם כל החברות יהיו שותפות להסדר כזה, זה יביא ברכה רבה להורים ומניעת כאב רב וסבל להרבה מאוד הורים.

מאיר שטרית: אני מאמין שהדבר הזה אפשרי ואשמח לשמוע, אם משרד התקשורת רוצה לדבר ראשון, בבקשה, אם לא אני מציע לגשת ישירות לנציגים של החברות.

מאיר שטרית: בבקשה.

מאיר שטרית: מי רוצה להתחיל?

מאיר שטרית: יקבל את רשות הדיבור.

נתי ביאלסטוק כהן: נתי ביאלסטוק כהן, יועץ למנכ"ל משרד התקשורת.

נתי ביאלסטוק כהן: אפתח ואומר שברמת העיקרון הרעיון מצא אוזן קשבת במשרד, גם בוועדת השרים לחקיקה המשרד לא התנגד לחוק אלא ביקש שההסדרה שלו תבוצע במשותף.

נתי ביאלסטוק כהן: אנחנו בהחלט חושבים כמוך, אדוני, שהנושא הזה צריך להיות מוסדר בהסדרה שנעשית באופן שוטף מול החברות וככל שתחליט למשוך את הצעת החוק שלך מסדר היום אנחנו נפנה ונבצע את זה מולם.

נתי ביאלסטוק כהן: ההסדרה שלנו קצת יותר גמישה ומתקיים דיאלוג עם החברות ואנחנו מאמינים שבסופו של דבר נגיע להצעות שמקובלות עליך ונוכל לעשות הליך יחסית מהיר של תיקון הרישיונות בהתאם למה שסוכם.

הדרה רוזנבלום: הדרה רוזנבלום, משרד החינוך, ואני אחראית על מועצות התלמידים והנוער, מנהיגות צעירה, הם פשוט לא הגיעו כי יש להם עכשיו איזה כינוס, לא הגיעו נציגים.

הדרה רוזנבלום: קודם כל אני ממש נגד חוק בעניין הזה.

הדרה רוזנבלום: אני חושבת שיש פה עניין של חינוך, של הורים והילדים שלהם, שאפשר לעשות דיאלוג.

הדרה רוזנבלום: אני חושבת שיש גבול לחוקים שאפשר להכניס אל תוך הבית, עד איזה סכום ומה יהיה, מרתיע אותי.

מאיר שטרית: החוק לא קובע איזה סכום.

הדרה רוזנבלום: בסדר, אבל מה עם חינוך וסמכות ההורה, וקצת דיאלוג בבית, וקצת להבין ולשתף את הילדים במה שקורה?

הדרה רוזנבלום: כל דבר נעשה בחוקים?

הדרה רוזנבלום: איך אנחנו ניראה?

הדרה רוזנבלום: כל היום יחשבו הצעירים איך לעקוף את החוקים ובכל תהיה חגיגה.

הדרה רוזנבלום: אני מאוד מצטרפת לדעת חבר הכנסת וגם למה שאתה אומר.

הדרה רוזנבלום: אני חושבת שזה צריך להיות בסדר עם החברות השונות.

הדרה רוזנבלום: אני יודעת שאני עובדת עם נציגות של נוער שמגיעה לטלפונים של 900 ו-1000 שקלים בחודש.

הדרה רוזנבלום: והורים פונים כי הם שליחי ציבור והם עושים עבודה מאוד מאוד יפה ומנסים לעזור להם קצת אבל באמת אם היה הסדר עם החברות הייתי תומכת בזה ולא בחוק.

מאיר שטרית: תודה רבה.

עו"ד יעל כהן שאואט: יעל כהן, נציגת המועצה הישראלית לצרכנות.

עו"ד יעל כהן שאואט: אנחנו כמובן תומכים בכל מה שמאפשר להורים לשלוט על החשבון החודשי שלהם, במיוחד כשמדובר בצריכה של שירותים יקרים על ידי הילדים.

עו"ד יעל כהן שאואט: זה נכון שיש פה היבט של חינוך אבל אני רוצה לציים שהאפשרויות הקיימות כרגע בשוק הסלולר הן לא אלטרנטיבות אמיתיות, ואני אסביר למה.

עו"ד יעל כהן שאואט: יש אפשרות לקנות שיחות שמושלמות מראש, כרטיס "פרי-פייד", ואנחנו חושבים שאנחנו יכולים לשלוט על החשבון החודשי.

עו"ד יעל כהן שאואט: הבעיה שלפי הפרסומים שפורסמו השוו בין המחירים של החברות השונות והמחירים לדקות שיחה עולה על שקל עשרים לדקה שזה כבר מחיר שאף אחד לא רוצה להיכנס לזה ואומר שזו לא אלטרנטיבה אפשרית.

עו"ד יעל כהן שאואט: חוץ מאצל מירס, ששם השיחה עולה בסביבות 65 אגורות לדקה.

עו"ד יעל כהן שאואט: כמובן שהיא לא מתחייבת על המחירים כי מדובר בסקר של חברה פרטית שפורסם לפני כחצי שנה אבל זה נותן לנו סדר גודל שאומר שחברות התקשורת יודעות כאשר הן לא רוצות לתת עדיפות למסלול ספציפי, יודעות לתמחר את זה כדי שההורים ואנשים לא ילכו על זה.

עו"ד יעל כהן שאואט: אני חושבת שצריך לעודד את כל הפתרונות, גם אם זה בהסדרה וגם אם זה במסגרת חוק שיחייבו שהפער בין המחירים של הפרי-פייד למחיר של השיחות במסלולים רגילים לא יהיה כזה שירתיע את ההורים מלקנות את הדבר הזה לילדים שלהם.

עו"ד יעל כהן שאואט: הנושא הכואב השני שאולי לא נדון בו היום הוא נושא של גלישה סלולרית, שירותי תוכן, שזה עוד ים של כסף עבור ההורים ולעניין הזה משרד התקשורת הוציא שימוע.

עו"ד יעל כהן שאואט: אני לא בטוחה שזה יפתור את כל הבעיה אבל זה נושא שהוא בטיפול.

עו"ד יעל כהן שאואט: לסיכום, אדוני היו"ר, אנחנו כן תומכים בנושא של חוק.

עו"ד יעל כהן שאואט: אנחנו חושבים שהסדרה יכולה לקחת הרבה זמן, השיח בכנסת הוא שיח בדרך כלל מאוד פורה, ואני חושבת שלא צריך למהר למשוך את החוק הזה.

עו"ד יעל כהן שאואט: זה דבר שהציבור מאוד מאוד זקוק לו ואנחנו תומכים בו.

קובי שמש: רק הערה קטנה לגבי משהו, הכוונה היא לקחת מסלולים במחירי פוסט, לא פרי-פייד.

קובי שמש: זאת הכוונה.

מאיר שטרית: כמובן, אין שום כוונה אחרת, איזו שאלה.

קובי שמש: קובי שמש, יועץ לשר התקשורת.

קובי שמש: הכוונה, בהמשך לשימוע שנאמר, גם בנושא הודעות הטקסט, אם לקוח מגיע לאיזה סף מסוים הוא יקבל הודעה שיתריע לו על כך שהוא הולך לחרוג.

מאיר שטרית: תזכורת.

קובי שמש: כן.

עו"ד יצחק קמחי: עו"ד יצחק קמחי, הממונה על הגנת הצרכן.

עו"ד יצחק קמחי: אני מברך על הצעת החוק.

עו"ד יצחק קמחי: אנחנו מדברים פה על אוכלוסייה חלשה שכן זקוקה להגנה.

עו"ד יצחק קמחי: הנקודה המרכזית שרציתי להדגיש היא שהמחיר הזה הוא כבר מזמן לא מכשיר טלפון.

עו"ד יצחק קמחי: זה הפך להיות ארנק אלקטרוני.

עו"ד יצחק קמחי: זו דרך לבוא ולהוציא כספים.

עו"ד יצחק קמחי: אני מסכים עם הגברת רוזנבלום לגבי הנושא של חינוך, אבל לצערי הרב חלק גדול מההורים לא מודעים לטכנולוגיה ולאפשרויות שלה על מנת לחנך את הילדים שלהם.

עו"ד יצחק קמחי: השימוש והבעיות שישנן ב-18 אלף תיקי הוצאה לפועל מדברים בעד עצמם.

עו"ד יצחק קמחי: זה לא שההורים חינכו את הילדים להוציא כסף ולהגיע למצב הזה.

עו"ד יצחק קמחי: יפה לדבר על מה שצריך לעשות ואני מסכים איתך, הבעיה היא שאנחנו יודעים שזה לא נעשה.

עו"ד יצחק קמחי: יכול להיות שבדרך של חקיקה נוכל למצוא את הדרכים איך להגביל את זה ובצורה נכונה.

עו"ד יצחק קמחי: לגבי הארנק הזה ואמצעי התשלום הזה הכנסת צריכה לבוא ולחוקק חוקים לגבי השימוש בו כמו שהיא עושה בכרטיסי אשראי, צ'קים או כל דבר אחר, כל אמצעי תשלום אחר.

מאיר שטרית: תודה רבה.

מאיר שטרית: בניגוד לאחרים אני רוצה לומר שהסדרה לא צריכה לקחת הרבה זמן.

מאיר שטרית: אני מקווה שאנחנו נגמור את העניין היום.

מאיר שטרית: הקדשתי לכך זמן, שעתיים, אפשר לדון בכל הסוגיות שעומדות על הפרק, ואני רוצה לסיים היום את העניין בתקווה שאתם מוכנים להיות במצב שאתם יכולים לסיים את העניין.

מאיר שטרית: אם נגיע להסכמה פה על מה הולכים, משרד התקשורת יושב איתנו פה ויעשה את ההסדרה במהירות וכך נוכל לגמור את העניין במהירות.

מאיר שטרית: מה שאפשר להשיג באמצעות הסדרה הוא הרבה יותר מהיר מאשר באמצעות חקיקה, אם זה נעשה מתוך רצון על ידי החברות עצמן בשיתוף עם משרד התקשורת, זה פותר את הבעיות באופן סגור לחלוטין.

מאיר שטרית: בבקשה, חברות התקשורת.

מאיר שטרית: מי רוצה להיות ראשון?

אבי רימון: שמי אבי רימון, אני שמנכ"ל רגולציה של מירס והיועץ המשפטי שלה.

אבי רימון: כפי שנציגת המועצה לצרכנות העירה, מירס אכן נותנת מחירים מאוד אטרקטיביים בתחום הפרי-פייד ואנחנו מוכנים לפתוח מסלול מיוחד לילדים, להעניק שם מחירים עוד יותר אטרקטיביים ואנחנו מוכנים ונכונים לכך שהדבר יעוגן ברישיוננו בזמן קצר, כך שאנחנו נבטיח לצרכן, לילד, מסלול פרי-פייד שמובטח במחיר.

מאיר שטרית: אדם יוכל להגביל את החשבון שלו, או של הילד שלו במירס?

אבי רימון: כל ילד יוכל לקנות כרטיס שיעניק לו מחירים נמוכים ביותר.

מאיר שטרית: כרטיס?

מאיר שטרית: אם יש לי טלפון מירס אני צריך לקנות כרטיס?

אבי רימון: הוא יטעין כרטיס.

מאיר שטרית: זה הפרי-פייד.

אבי רימון: כן.

אבי רימון: פרי-פייד במחיר מצוין כפי שהוזכר כאן ואנחנו במסגרת זו, בלי התחייבות, אנחנו נעניק מחירים מאוד נוחים במסלול הזה גם ביחס למכשירים, כלומר הנחות מאוד גבוהות, מכשיר לא יעלה על 600 שקלים, בין 300 ל-600 שקלים יעלה מכשיר במסלול, כולל כרטיס מאוד מוזל במחיר שהוא אטרקטיבי גם ביחס למחירי הפוסט-פייד.

מאיר שטרית: אין אפשרות לקנות טלפון בלי כרטיס ולהגביל את החשבון?

אבי רימון: אין אפשרות היום להגביל ללא כרטיס.

אבי רימון: אין אפשרות טכנולוגית.

מאיר שטרית: למירס.

אבי רימון: למירס.

מאיר שטרית: אוקיי.

אבי רימון: כל פתרון אחר, אני חושב שהצגנו את זה גם בפניך וגם בפני משרד התקשורת, העלות שלו היא בסביבות 50 מיליון דולר, דבר שיסיט אותנו למקומות אחרים לחלוטין.

מאיר שטרית: תודה רבה.

מאיר שטרית: חברות אחרות?

יהל בן-נר: שלום, יעל בן-נר מפרטנר.

יהל בן-נר: קודם כל תודה לוועדה על ההזמנה ועל הנכונות לקיים את הדיון פה היום, אנחנו מאוד שמחים ומברכים על כך.

יהל בן-נר: מעבר לכך אנחנו מצטרפים לאמירות שאין צורך בחקיקה אנחנו תומכים במהלך של רגולציה עצמית או שימוע של משרד התקשורת, איזושהי הסדרה בשיתוף משרד התקשורת.

יהל בן-נר: אפשר להיכנס לכל מני סיבות למה החקיקה הזאת בעייתית, מעבר לעניין של נושא כזה שלא צריך להיות תחת חקיקה, בגלל שחקיקה מטילה חובות מאוד בעייתיים על החברות והמימוש של החקיקה ייקח המון זמן ולא יקרה בזמן הקרוב, בטווח הקצר, ולכן אנחנו מבינים את הצורך של ההורים לשלוט על חשבון הטלפון של הילדים שלהם ולהגביל אותו לסכום מסוים.

יהל בן-נר: אנחנו מקיימים דיונים בימים אלה בתוך פרטנר ביחס לחלופה אחרת שאנחנו נוכל להציע, בטווח זמן קצר, ואני מדברת על כשישה חודשים, ואנחנו מאמינים שנוכל להציע בסופו של דבר פתרון שיענה לתכלית של החקיקה.

יהל בן-נר: כשאני קוראת את מטרת החוק, ואנחנו מבינים את מטרת החוק, אנחנו נוכל לתת פתרון שעונה על התכלית של החקיקה, ללא חקיקה, במהלך של רגולציה עצמית.

יהל בן-נר: אני לא רוצה להיכנס לתעריפים ושאלות כאלה כי אנחנו יושבים פה כל המפעילים וזה נושא תחרותי שאנחנו רוצים לקחת אותו לצד התחרותי שבו ולתת פתרון שיהיה מאוד מעניין.

יהל בן-נר: בהחלט מדובר על התראות, על הגבלת סכום חיוב, כל הדברים שכתובים במטרת החוק הם אלה שיהיו בפועל בפיתרון.

מאיר שטרית: אני רוצה לדבר על העקרונות, לא על המחירים.

מאיר שטרית: כי אם החברות יפתחו מסלול כזה הן תתחרינה ביניהן על המחירים.

מאיר שטרית: אני רוצה לדבר על העקרונות ולהבין שאנחנו מדברים על אותו הדבר.

מאיר שטרית: הרעיון הוא, אם אני מבין נכון, שאדם שקונה טלפון רגיל מכם יוכל להגיד שהוא מבקש להגביל את חשבון הטלפון ל-X שקלים בחודש.

מאיר שטרית: נניח, למאה שקלים בחודש.

יהל בן-נר: זה לא קשור למכשיר, זה קשור לתוכנית.

יהל בן-נר: התוכנית תהיה מראש כזאת שאפשר להגביל בה סכום חיוב.

מאיר שטרית: כן, לגבי מכשיר מסוים.

מאיר שטרית: לגבי איזה מכשיר שהוא רוצה.

יהל בן-נר: בלי קשר למכשיר.

מאיר שטרית: על כל מכשיר.

מאיר שטרית: הוא קונה מספר טלפון.

יהל בן-נר: מצטרף לתוכנית.

נתי ביאלסטוק כהן: הוא יכול לקנות מכשיר גם בכל חנות אחרת, יכול לעבור.

מאיר שטרית: לא משנה, ברגע שיש לו טלפון הוא קונה מספר.

מאיר שטרית: ברגע שהוא קונה את המספר הוא עושה עסקה או מסלול שהו אומרים לו שהוא משלם כך וכך לחודש.

מאיר שטרית: האיש יכול להגיד שהוא רוצה להגביל את החשבון בטלפון הזה ל-X שקלים בחודש?

מאיר שטרית: כל אחד יכול לקבוע את ה-X שהוא רוצה?

יהל בן-נר: נכון.

מאיר שטרית: המחירים של ה-X הזה של המסלול, יהיו מחירים שיתחרו עם המחירים הרגילים בטלפונים, לא מחירי פרי-פייד.

יהל בן-נר: נכון.

מאיר שטרית: הדבר השלישי, אני מבין שאדם, כאשר הוא מגביל חשבון כזה, תהיה לו אפשרות לקבל התראה לפני שמנתקים לו את הטלפון, כשהוא עובר סף מסוים, 80 או 90 אחוזים.

יהל בן-נר: נכון.

מאיר שטרית: ברגע שנגמר החשבון שלו, החשבון ינותק, יישארו רק שיחות נכנסות ושיחות חירום.

יהל בן-נר: נכון.

מאיר שטרית: אם ירצה לחדש, הוא יוכל לסדר את זה טלפונית, לבקש להגדיל את הסכום שיש לו בעוד סכום מסוים, מותר לאדם לשנות את דעתו, מי שלא רוצה להגביל, לא יהיה חייב להגביל.

יהל בן-נר: ההורה יוכל להחליט שהוא מעביר סכום של כסף, וירטואלית, או שלא.

מאיר שטרית: כל אחד לפי בחירתו החופשית.

יהל בן-נר: נכון.

מאיר שטרית: אלה העקרונות.

יהל בן-נר: נכון.

מאיר שטרית: ואת אומרת שזה להערכתך ניתן לביצוע תוך זמן של שישה חודשים?

יהל בן-נר: פחות או יותר, כן.

מאיר שטרית: הבנתי.

מאיר שטרית: פלאפון?

יוליה מרוז: יוליה מרוז, פלאפון.

יוליה מרוז: אנחנו בפלאפון, גם על רקע השימוע שיתקיים מול משרד התקשורת, גם על רקע קידום הצעת החוק, חשבנו על פיתרון שיכול לענות על הצרכים של הצעת החוק ומצד שני לצמצם את המשמעות הגורפת של הצעת החוק.

יוליה מרוז: מענה שמאפשר לנו להיערך במהירות בכל הנוגע לעלויות סבירות ומענה על הצורך שמועלה בהצעת החוק.

יוליה מרוז: הפיתרון שאנחנו גיבשנו ומוכנים להציע, מתיישב בעקרונותיו עם העקרונות שהזכרת קודם, ניתן ליישום בלוח זמנים קצר יותר מחצי שנה.

נתי ביאלסטוק כהן: זה עדיין יהיה פיתרון פוסט-פייד?

יוליה מרוז: זה יהיה פיתרון שמאחורי הקלעים נשען על מערכת הפרי-פייד אבל מבחינת הלקוח הוא פיתרון פוסט-פייד לכל דבר ועניין.

יוליה מרוז: בא ההורה, רוצה מסלול לילד שלו שמוגבל בתשלום חודשי מסוים, משלם כמו כל לקוח פוסט-פייד בדיעבד, מקבל את החשבון אחרי שנעשה שימוש, הוא יכול לבחור לעצמו מסגרת שתתחדש אוטומאטית מדי חודש ויכול לעדכן את המסגרת הזאת, ויכול גם בחודש נתון, אחרי שמוצתה המסגרת, לבקש לטעון עד סוף החודש סכום מסוים נוסף, כן, זה אפשרי.

יוליה מרוז: אני קצת הייתי מסתייגת, לפחות ממה שבדקנו אצלנו מבחינה טכנית, לגבי העניין שזה יכול להיות כל סכום, אבל אפשר לקבוע קפיצות של 50 שקלים – 50, 100, 150, 200 וכדומה.

מאיר שטרית: סביר בהחלט.

יוליה מרוז: זו האפשרות שנבדקה והיא קיימת.

יוליה מרוז: מדובר בתוכנית בסיסית שתותאם לצרכים, הביקוש יהיה בעיקר עבור ילדים ובהתאם לכך זה יותאם לצרכים שלהם.

יוליה מרוז: אם נראה שבסוף יש ביקוש יותר גדול במסגרת התוכנית להודעות טקסט, שהמשקל של הודעות טקסט והצורך בהם גבוה ביחד לשיחות, בהתאם לכך נתאים את התמהיל של השירותים שכלולים באותה תוכנית.

יוליה מרוז: מה שחשבנו, מההיכרות שלנו עם השוק וצרכיו שצריך להתחיל מתמהיל שפחות או יותר מתחלק בין, למשל, שיחות קוליות, בין שליחות הודעות ובין שיחות בתוך המשפחה כי אנחנו מדברים על ילדים אז יש הרבה שיחות בתוך המשפחה, ותהיה גם אפשרות לצרף חבילת גלישה, שתהיה גם מוגבלת לסכום מסוים ותעצור ברגע שהילד ממצה את הסכום הזה.

נתי ביאלסטוק כהן: חבילת הגלישה תוגבל בנפרד או שזה יהיה סכום אחד?

יוליה מרוז: זה חלק מהסכום אבל חבילת הגלישה, מסיבות טכניות, יהיה לה סכום מוקצה בתוך הסכום הכללי, נניח 29 שקלים שזו חבילת גלישה נפוצה, ברגע שהוא יגיע לניצול של חבילת הגלישה זה ייעצר וכל היתר יהיה מחולק לפי אותו תמהיל שהזכרתי, שאיתו ניתן יהיה לשחק, ככל שנראה שבסוף לנוער יש יותר ביקוש בתוכניות הללו להודעות טקסט אז אפשר יהיה להגדיל את כמות היחידות של הודעות באותה חבילה על חשבון השיחות או להיפך.

קובי שמש: הכוונה היא לקחת מספר חבילות, להציע מספר חבילות, לא רק חבילה אחת.

יוליה מרוז: כן, אפשר יהיה לקרוא לחבילה "חבילת אוהב לסמס" ומישהו ייקח את זאת, "אוהב לדבר" ומישהו ייקח את זאת.

יוליה מרוז: אפשר יהיה לשחק עם התמהיל.

מאיר שטרית: סלקום.

דור צ'יקו: דור צ'יקו מסלקום.

דור צ'יקו: באופן עקרוני אני רוצה להגיד שגם אנחנו תומכים בכך שהצעת החוק תוחלף בהסדרה שמתבצעת ברישיון באמצעות המשרד.

מאיר שטרית: הבנתי שאתם היחידים בחברות הטלפונים הסלולריים שאצלכם גלישה זה ללא הגבלה?

דור צ'יקו: יש לנו אפשרות.

דור צ'יקו: אחד המסלולים שיש לנו, הוא גם מסלול ללא הגבלה.

דור צ'יקו: יש כמה מסלולי גלישה, אחד מהם הוא ללא הגבלה.

אבי רימון: גם במירס יש מסלול כזה.

יוליה מרוז: גם בפלאפון יש מסלול ללא הגבלה.

מאיר שטרית: חשבתי שאצל סלקום כל גלישה היא ללא הגבלה.

דור צ'יקו: רק באחד המסלולים.

דור צ'יקו: אנחנו מציעים כמה מסלולים ובאחד מהם הגלישה היא ללא הגבלה.

מאיר שטרית: אז זה קיין בטח גם אצל כל החברות האחרות.

דור צ'יקו: לא, לא אצל כל החברות.

קובי שמש: בפלאפון לדוגמא יש מהירות גלישה, לא רוחב פס.

דור צ'יקו: כל אחד משהו אחר.

יוליה מרוז: אבל יש חבילות גלישה של המגזר הפרטי של עשרה גי'גה, שדה-פקטו זה ללא הגבלה, כי כמעט לא קיים לקוח שמגיע.

מאיר שטרית: עשרה ג'יגה?

יוליה מרוז: כן.

מאיר שטרית: שני סרטים, מה?

מאיר שטרית: טוב, היום יש גלישה ישירה, יש סטרימינג ישר, אתה לא צריך להוריד את זה לטלפון בכלל, זה מה שאנשים עושים.

מאיר שטרית: הם מחברים את המחשב לסטרימינג ורואים את הסרטים.

דור צ'יקו: ושוב לנושא שלנו.

דור צ'יקו: אולי חבילת גלישה יכול להיות שאנחנו לא היחידים שמציעים ללא הגבלה, אבל דבר אחר בנושא הזה שלמיטב ידיעתי אנחנו היחידים שמציעים, זה שירות שנקרא "דמי כיס", שירות ללא תשלום, שירות להורים שמאפשר להורה לקבל הודעת טקסט כשהילד מגיע לרמות סף מסוימות שההורה קבע.

דור צ'יקו: ההבדל הוא, וכאן הקושי שלנו אל מול הצעת החוק, שהדבר הזה לא נעשה בזמן אמת, אין יכולת במערכות כמו שכבר אמרו קודמיי לעשות את זה בזמן אמת באופן מלא.

דור צ'יקו: לכן מה שאנחנו עכשיו בסלקום בודקים, הן כמה אפשרויות של יישום הצעת החוק, בין אם האפשרות אותה הזכירה נציגת פלאפון, בין אם האפשרות שהזכירו נציגי מירס, ולכן אני חושב שגם בהסדרה עצמה צריך לדבר על המהות ולא צריך לדבר על הפיתרון הספציפי.

דור צ'יקו: האם זה יהיה מסלול פוסט בתעריפי פוסט או מסלול פרי-פייד בתעריפי פוסט מלאים, שגם אפשר לעשות את זה בלי ללכת לחנות ולקנות את הכרטיס, אלא אפשר לעשות את זה באופן אוטומאטי קבוע על ידי ההורה שיורד לו מהחשבון סך הכסף הזה, אפשר לעשות את זה בכל מני פתרונות ולכן אני חושב שהצעת החוק והרציונל שעומד מאחוריה הוא ברור, צריך לדאוג לכך שבהסדרה זה יהיה בצורה כזו שכל חברה תוכל להסדיר את זה דווקא בצורה שונה כדי ליצור את התחרות, ולא שהתחרות תהיה רק על המחיר עצמו, כי מחיר אנחנו אומרים שגם ככה רוצים אותו דומה למחיר שקיים ללקוחות ללא הגבלה.

מאיר שטרית: אין סיבה שחלשים ישלמו פי שניים בשביל לקבל טלפון רגיל.

דור צ'יקו: אף אחד לא אמר.

מאיר שטרית: בפרי-פייד זה מה שקורה.

דור צ'יקו: לכן אני אומר, יכול להיות שהפיתרון שנציג מירס דיבר עליו שיהיה מסלול פרי-פייד רגיל רק שהוא יהיה בתעריפים זולים יותר, כמו לקוח פוסט, הוא אולי פיתרון סביר, ולכן אני לא חושב שצריך לדבר על הפיתרון הספציפי אלא על המהות.

מאיר שטרית: גם על העקרונות.

דור צ'יקו: נכון, והעקרונות הם העקרונות שדיברת עליהם קודם.

מאיר שטרית: הם מקובלים עליכם?

דור צ'יקו: כן.

מאיר שטרית: תוך כמה זמן אתם יכולים לעשות הסדרה כזאת?

דור צ'יקו: אנחנו עוד בודקים את הנושא, אנחנו לא יודעים להגיד בדיוק.

דור צ'יקו: סדרי הגודל של שישה חודשים נשמע לנו כנראה סביר.

דור צ'יקו: חשוב רק להגיד שזה לאין ערוך שונה לחלוטין בסדרי גודל לעומת פתרון שהצעת החוק בנוסחה הנוכחי מדברת עליו, כי פה מדובר בפרויקט בסדר גודל של שנים.

מאיר שטרית: בגלל הסיפור של זמן אמת?

דור צ'יקו: זמן אמת, והמערכות על כל התוכניות, וזה משנה לנו לחלוטין את הצורה.

מאיר שטרית: אבל אתם עושים את זה, אגב, בפרי-פייד, בלי בעיה.

דור צ'יקו: זו מערכת אחרת.

דור צ'יקו: זו בדיוק הנקודה.

מאיר שטרית: אז למה אפשר לעשות שם ואי אפשר לעשות פה?

דור צ'יקו: מערכת הפרי-פייד לא יודעת לעשות את הדברים שמערכת הפוסט יודעת לעשות.

דור צ'יקו: היא לא יודעת לטפל בכל סוגי התוכניות.

דור צ'יקו: היא לא יודעת לטפל בכל סוגי השירותים.

דור צ'יקו: זה דבר אחר.

דור צ'יקו: לכן מה שאנחנו אומרים זה שהמהות שעולה פה היא כן אפשרית, ברמה של סדר גודל של שישה חודשים אבל אנחנו עדיים בוחנים את זה בצורה מדויקת.

מאיר שטרית: אני יכול לצפות שעד סוף השנה האזרחית הזאת, עד סוף דצמבר, יופעלו מסלולים כאלה בכל החברות על פי העקרונות שדיברנו עליהם, כאשר בעצם העקרונות הם פשוטים.

מאיר שטרית: אדם יכול להגביל את החשבון שלו או של הבן שלו, של בני המשפחה שלו, לסכום מסוים לחודש.

מאיר שטרית: המשתמש בטלפון הזה יוכל להשתמש בכל השירותים שיש בטלפון רגיל, כולל שיחה, גלישה, הודעות טקסט, כל דבר, הכל כלול בחשבון וכשנגמר החשבון הוא מקבל התראה בשלב מסוים שאומרת שיש לו עוד סכום כזה או אחר, שתי התראות או שלוש התראות, כל חברה תבחר מה שהיא רוצה, כשנגמרות ההתראות, החשבון נסגר ונשארות שיחות נכנסות ושיחות חירום, זה הכל.

מאיר שטרית: והמחיר של המסלול הוא מחיר סביר, מחיר שמתחרה במחירים הרגילים ולא מחיר פרי-פייד, כמו מחיר פוסט.

מאיר שטרית: התשלום הוא בדיעבד, לא מלכתחילה.

מאיר שטרית: אלה העקרונות שמדובר בהם.

מאיר שטרית: אני יודע שאחת מהחברות שדיברו איתי אמרו שעלול להיות מצב שבו תהיה גלישה קטנה, שאדם מדבר והשיחה נמשכת גם אחרי שנגמר החשבון שלו.

מאיר שטרית: אמרתי שזה בעיני סביל ולא בלתי אפשרי.

מאיר שטרית: אם אדם מדבר והוא ממשיך עוד חמש דקות והוא כבר עבר את החשבון שלו, בסדר, שיקבל חשבון קצת יותר גדול, בגלישה של כמה שקלים זה לא משמעותי.

מאיר שטרית: לדעתי זה לא קריטי, כי ברגע שהוא גמר את השיחה הוא גמר את הדבר הזה.

מאיר שטרית: מי שדיבר חמש שעות רצוף עם הודו ובגלל זה קיבל חשבון של אלפי שקלים, הוא צריך לשלם את זה, לא תהיה לו ברירה, זה לא מצב אל-חזור.

מאיר שטרית: גם גלישה כזו מבחינתי אפשרית.

מאיר שטרית: אני רוצה לומר למשרד התקשורת, יושבים פה אנשים משרד התקשורת, היועץ למנכ"ל וגם היועץ לשר, שניהם.

מאיר שטרית: אני מבין שעליכם ההסדרה הזו מקובלת.

נתי ביאלסטוק כהן: ההסדרה בכיוון הזה מקובלת, אני רק שומע במוזיקה שלמירס יש בעיה אם זה לא יהיה פרי-פייד, השאלה אם פרי-פייד במחיר סביר יכול להיות תחליף או לא, לזה אין לי תשובה כרגע.

מאיר שטרית: שיתחרו, הם מתחרים גם ככה לא רע.

נתי ביאלסטוק כהן: אין לי כרגע תשובה טובה לעניין הזה אבל תהליך ההסדרה הוא תהליך שנעשה באמצעות דיאלוג ואני מאמין שבדיאלוג הזה נגיע לפיתרון.

נתי ביאלסטוק כהן: רוח הדברים מאוד ברורה לנו ואנחנו מאוד בעדה, גם השר היה מאוד נחוש בעניין.

קובי שמש: אני רוצה עוד נקודה שתכנס לפתרון, שתתקבל התראה ברגע שחורגים מחבילת הגלישה.

קובי שמש: אם אדם קנה חבילת גלישה והמחיר שלה הוא X, והוא חורג מחבילת הגלישה והמחיר שלו עכשיו הוא ארבעה X, אז המנוי יקבל הודעה על עצם העובדה שהוא חורג מהחבילה עצמה.

קובי שמש: זה משמעותי כיוון שברגע שאתה חורג מהחבילה המחיר עולה מאוד ולכן צריך שכל לקוח יקבל את ההודעה.

קובי שמש: דבר שני, שגם בעל החשבון עצמו יקבל את ההודעה, כלומר האבא יקבל את ההודעה ולא רק הילד.

קובי שמש: לא רק מי שמחזיק את המכשיר עצמו.

מאיר שטרית: אם זה אפשרי, אדרבה.

יוליה מרוז: אני מבקשת להעיר בעניין הזה של התראה אקטיבית מצד המפעיל.

יוליה מרוז: הנושא הזה של ההודעה, לא רק בהקשר של אותן תוכניות שתהיה בהן הגבלת אשראי, אלא באופן כללי לגבי ניצול חבילות למיניהן, עלה לאחרונה באחד השימועים שפרסם משרד התקשורת.

יוליה מרוז: פלאפון פרטה את עמדתה ואני רוצה לחזור על זה גם עכשיו.

יוליה מרוז: אני חושבת שהנושא הזה של חיוב המפעילים בהתראה אקטיבית, ברגע שיש חלופות ותיכף אני אפרט את החלופות, זה קצת כניסה מעבר למידה הנדרשת לתחום התחרות בין המתחרים על רמת השירות שניתנת ללקוחות.

יוליה מרוז: כי למשל פלאפון, היום, לכל מי שרוצה לדעת את ניצול החבילה שלו, וזה כמובן יכול להיות תקף גם לגבי אותן תוכניות שתהיה בהן הגבלת אשראי, נותנת כמה אפשרויות לבדוק את העניין.

יוליה מרוז: יש מספר טלפון חינמי אליו אפשר להתקשר ולקבל בכל רגע נתון נתונים לגבי ניצול החבילה.

יוליה מרוז: אפשר לבדוק את זה באינטרנט בכל רגע נתון.

מאיר שטרית: קליינט יכול להכנס לאינטרנט ולדעת את מצב החשבון שלו?

יוליה מרוז: כן, בטח.

יוליה מרוז: יש שם פירוט חשבון ובכל רגע נתון לגבי ניצול חבילה אתה יכול לראות איפה אתה עומד.

יוליה מרוז: כמה הודעות ניצלת, כמה דקות שיחה וכדומה.

יוליה מרוז: אפשר גם באמצעות IVR למי שאין לו גישה לאינטרנט.

מאיר שטרית: יוליה, יש לי שאלה.

מאיר שטרית: למה מבלבלים את הציבור?

מאיר שטרית: למה אתם בכלל עושים חבילות?

מאיר שטרית: אתם יכולים לעשות את זה אחת משתיים.

מאיר שטרית: או בכלל בלי הגבלה, אתה משלם וגולש, או לחילופין גלישה פר דקה או פר מגה בייט או ג'יגה בייט.

מאיר שטרית: גלשתי, אני משלם.

מאיר שטרית: מחיר קבוע לכולם אותו הדבר.

מאיר שטרית: כך נגמר כל הבלאגן, כן עברת או לא עברת, הרי למה אנשים כועסים?

מאיר שטרית: אני אומר לך כקליינט של תקשורת.

מאיר שטרית: למה אנשים כועסים?

מאיר שטרית: הרבה אנשים שקונים טלפון בכלל לא מודעים לכך שהם קונים חבילת גלישה באותה ההזדמנות.

מאיר שטרית: הרי החוזים שנותנים לאנשים הם חוזים שלפעמים הם עשרה דפים שאף אחד לא קורא אותם.

מאיר שטרית: אף אחד.

מאיר שטרית: אני יכול לספר עוד אנקדוטה מאתמול.

מאיר שטרית: אני החלטתי לבדוק תחרות לבזק, אז נטוויז'ן פרסם הודעה שהוא מסדר טלפונים שעובדים על Voice Over IP לבתים לתקופת ניסיון של חודשיים חינם, בלי שום התחייבות ואחרי חודשיים אם אתה מסכים אז אתה משלם 39 שקלים לחודש, ל-3000 דקות שיחה כאשר שיחה לניידים תעלה 35 אגורות לדקה, לכל הרשתות.

מאיר שטרית: אוקיי?

מאיר שטרית: לא רע.

נתי ביאלסטוק כהן: אדוני, אתה מתחייב שזה יהיה המחיר למשך תקופה לחברות הסלולריות?

מאיר שטרית: כן.

מאיר שטרית: זה מה שזה אומר.

מאיר שטרית: 35 אגורות לדקה.

נתי ביאלסטוק כהן: אבל יש שם התחייבות לתקופה?

מאיר שטרית: חכה, נגיע להתחייבויות.

מאיר שטרית: אני ביקשתי לבדוק את הסוגיה, צלצלתי לחברת נטוויז'ן, הם גם ככה ספקי האינטרנט שלי, אמרתי שזה נראה לי הגיוני, יש לי בבית כמה קווי טלפון של בזק, אני רוצה להגמל מבזק ולנתק כמה קווים.

מאיר שטרית: כי בבזק אתה משלם דמי אחזקה על כל טלפון כל חודש גם אם לא דיברת מילה.

מאיר שטרית: ביקשתי להתקין דבר כזה.

מאיר שטרית: אתמול החזיקו אותי בבית, בין 9:00 ל-11:00 יבוא טכנאי, ובסדר, אני מחכה בשעות הללו.

מאיר שטרית: בא טכנאי, אני יושב איתו, עובר, מסדרים את הטלפונים, הם מוכרים טלפונים DECT כאלה, טלפון שיש לו שלוחות.

מאיר שטרית: התקנתי קו אחד כמובן, דרך האינטרנט, הם מחברים את זה למודם שיש לי בבית של האינטרנט, זה בעצם מודם שמתחבר למודם שלי, לראוטר, ואז האינטרנט שאצלי בבית מפעיל את ה-VOIP.

מאיר שטרית: שמו שלוש תחנות טלפון כאלה, שמוכרים לך כל טלפון במחיר אסטרונומי שהוא רחוק מאוד מהמחירים שאפשר לקנות את אותם טלפונים בחנות, אבל ניחא.

מאיר שטרית: אחרי שגמרנו את כל ההתקנה והכל עובד, בדקתי את כל הטלפונים, עברתי אחד אחד וראיתי שהכל עובד והכל בסדר.

מאיר שטרית: הוא נתן לי מכתב שאני אחתום לו שהוא התקין וחתמתי.

מאיר שטרית: הוא שולף לי חוזה, ואני לא מגזים, 13 דפים.

מאיר שטרית: חוזה – לחתום.

מאיר שטרית: אני קורא את החוזה ואומר לו "סלח לי, על החוזה אני לא מוכן לחתום.

מאיר שטרית: אתה לא הצגת לי קודם את החוזה כשביקשתי טלפון.

מאיר שטרית: אתם לו אמרתם שזה תלוי בחוזה".

מאיר שטרית: בחוזה למשל כתוב שמותר להם להשתמש בכתובת שלי כדי לשלוח לי חומר פרסומי ממי שהם רוצים.

מאיר שטרית: אמרתי שאני לא מסכים.

מאיר שטרית: לא מסכים לכך.

מאיר שטרית: יש עוד כל מני סעיפים שלהם אני לא מסכים, אמרתי, ואני לא מוכן לחתום על החוזה הזה בלי לקרוא אותו.

מאיר שטרית: כשהתחלתי לקרוא אמרתי שאני מוכן שתשאירו לי את החוזה עוד יומיים, אני אעבור על החוזה, אני אתקשר אליכם או שתתקשרו אתם אליי עוד יומיים, אני אגיד לכם לאיזה סעיפים אני לא מסכים.

מאיר שטרית: היה ואתם תסכימו אני אחתום.

מאיר שטרית: לא תסכימו ואני לא אחתום.

מאיר שטרית: אמר לי הטכנאי "אני מצטער, אני לא הכתובת, אתה צודק", והתקשר למרכז.

מאיר שטרית: התקשר, חיכה, אגב שירות לקוחות, חצי שעה.

מאיר שטרית: וזה עובד החברה, כן?

מאיר שטרית: חצי שעה על הקו עד שמישהו ענה לו בסוף.

מאיר שטרית: ענתה לי איזו בחורה וניסתה לשכנע אותי שהחוזה הוא בסדר.

מאיר שטרית: אין שום התחייבות.

מאיר שטרית: אמרתי שאם אין שום התחייבות למה אני צריך לחתום על חוזה?

מאיר שטרית: על מה אני חותם בעצם?

מאיר שטרית: את אומרת שלא מחייבים אותי על כלום, אז על מה אני חותם?

מאיר שטרית: אם את רוצה שאני אפרט לך את החוזה, נחכה יומיים, אני אבדוק ואחוזר אליכם.

מאיר שטרית: "לא, אני מצטערת, אני לא יכולה לשחרר את הטכנאי, רק אם אתה תחתום על החוזה".

מאיר שטרית: אמרתי שאני מודיע לה ואני לא אחתום על החוזה.

מאיר שטרית: מה עכשיו?

מאיר שטרית: היא אומרת שצריך לפרק את הכל.

מאיר שטרית: אמרתי בסדר, תפרקו, ופירקו את הכל והלכו.

מאיר שטרית: ושלא תהיינה אי הבנות, הם כבר חייבו אותי בכרטיס אשראי מראש, בזמן שהוא התקין הוא לא התחיל להתקין עד שחייבו אותי על ההתקנה, העבודה והטלפונים, הכל מחויב.

מאיר שטרית: עכשיו לקחו הכל לפני שהתחלנו בלכל.

קריאה: חשבנו שעד עכשיו הטכנאי עוד אצלך בבית.

מאיר שטרית: לא, שיחררו אותו, מסכן, לא נעים לי.

מאיר שטרית: למה אני מספר את זה?

מאיר שטרית: כי אנשים חותמים.

מאיר שטרית: הטכנאי אמר לי שזו פעם ראשונה בחיים שבכלל מישהו מסתכל על הניירות האלה ושהוא התקין כבר מאות.

מאיר שטרית: הוא צודק.

מאיר שטרית: אנשים לא מסתכלים בחוזים ולצערי הרב, אני אומר את זה לאגודה להגנת הצרכן, רוב החוזים שאזרחים חותמים עליהם, וזה לא רק בתקשורת.

מאיר שטרית: גם בשיכון, משכנתאות, בנקים, כולם חוזים, בעיניי, חוזים כובלים, חד צדדיים, לרעתו של הקליינט, חד וחלק.

מאיר שטרית: זה משהו שהמועצה לצרכנות צריכה לעשות.

מאיר שטרית: אני הייתי לוקח חוזה חוזה ומפרק אותו.

מאיר שטרית: הולך לבית משפט לעניינים עסקיים.

קריאה: זה חוזים אחידים.

מאיר שטרית: חוזים אחידים.

מאיר שטרית: מפרק אותם אחד אחד.

מאיר שטרית: יש אנשים שבכלל לא מודעים לזה שהם קונים טלפון דור שלישי ואוטומאטית מחויבים על חבילת גלישה.

מאיר שטרית: מה שמרגיז את האנשים הוא שגם כשהם חותמים על חבילת גלישה, אז החבילה, גם אם מוכרים להם חבילה זולה של עשרה שקלים בחודש, אז זו חבילה נניח של שני מגה בייט, ואם אתה עובר את השני מגה בייט המחיר עולה מארבעה שקלים, נניח, לעשרים שקלים למגה בייט אחד.

עו"ד יצחק קמחי: הלוואי, זה לא סתם.

עו"ד יצחק קמחי: היו לנו תלונות של עשרות אלפי שקלים כשמישהו הכפיל את חבילת הגלישה.

מאיר שטרית: אני לא אמרתי את המחירים האמיתיים, אני אומר שהמחיר קופץ בצורה פנטסטית לשמיים.

מאיר שטרית: אין בזה שום היגיון.

מאיר שטרית: אז אחד מהשתיים.

מאיר שטרית: או שעושים בלי מגבלה, אתה משלם על חבילת גלישה ושלום, לכולם, או שאתה עושה הגבלה פר ג'יגה בייט, לא משנה המחיר, לא משנה אם אתה גולש אחד, שניים, עשר או עשרים, אתה משלם פר ג'יגה בייט ואז אתה לא יכול לבוא בטענות.

יוליה מרוז: אבל האפשרות הזאת קיימת.

יוליה מרוז: יש תעריף ללקוח מזדמן שלא חייב לקחת חבילה.

מאיר שטרית: שעולה הרבה יותר.

יוליה מרוז: לקחת חבילה זה משתלם יותר וזה מבוסס על מפגש אינטרסים מאוד ברור.

יוליה מרוז: אתה יודע, אנחנו מעודדים שימוש, מנגד אנחנו נותנים תעריף נמוך יותר.

קובי שמש: אני אגיד לך.

קובי שמש: לגבי התניית שירות בשירות, אנחנו הולכים לצאת בשימוע, לבטל את התשלום הזה.

מאיר שטרית: אני שומע על שימועים ושימועים ועוד לא קורה כלום.

קובי שמש: לגבי חבילת גלישה.

קובי שמש: אחת הבעיות כשאנשים מקבלים חשבון מאוד גדול, זה לא בגלל שהוא דיבר הרבה בטלפון אלא בגלל שהוא גלש מהחבילת גלישה.

קובי שמש: עכשיו אם לצורך העניין הוא קונה חבילת גלישה ב-30 שקלים, כל עוד הוא נמצא בחבילה עצמה הכל בסדר.

קובי שמש: ברגע שהוא יצא מהחבילת גלישה המחיר פר מגה בייט מחוץ לחבילת הגלישה הוא פי ארבעה, פי חמישה או פי עשרה.

קובי שמש: אז אדם שמוגבל במאה שקלים ופתאום, הוא בכלל לא עשה שיחות טלפון ורק חרג מחבילת הגלישה, מהר מאוד יגיע למאה שקלים.

קובי שמש: והרוח של הדברים בהצעת החוק היא למנוע כזה דבר.

קובי שמש: לאפשר למשתמש לדעת על מה הוא הולך להוציא את המאה שקלים.

קובי שמש: לא רק להגביל אותו אלא לעשות ניצול נכון יותר של מאה השקלים.

קובי שמש: ואם לצורך העניין המערכות שלכם כבר קיימות ואדם יכול להיכנס ל-IVR ולדעת מה היתרה שלו בגלישה, תשלחו לו את ההודעה, תעדכנו אותו שהוא הולך לחרוג.

קובי שמש: זה מה שיש לי להגיד בהקשר הזה.

יוליה מרוז: אני מבינה מה שאתם אומרים אבל היה לי חשוב לפרט שאגב חוץ משתי החלופות שהזכרתי יש עוד חלופות.

יוליה מרוז: יש שירות שנקרא "מצב החשבון שלך", שהשירות הזה שולח במקרים מסוימים מדי יום ובמקרים מסוימים מדי שבוע, לדעתי לפי בחירת הלקוח את מצב החשבון של הלקוח בהודעה.

יוליה מרוז: יש כל מני שיטות שאנחנו מציעים בשביל לאפשר ללקוח לעקוב אחרי מצב החשבון שלו.

יוליה מרוז: הקביעה הגורפת המחייבת, ובוודאי במקרים של הגבלת האשראי, ששם מראש הלקוח בא מתוך זה שהוא מודע והוא מבקש להגביל את החשבון שלו, אז הוא גם יכול בעוד יוזמה קטנה לפנות לאחת הדרכים שאנחנו מציעים בשביל לברר איפה הוא נמצא מבחינת החשבון, ואיזה אסון יקרה אם הוא לא יבדוק את זה קודם?

יוליה מרוז: החשבון שלו פשוט ייעצר.

יוליה מרוז: אתה בא ואומר שאתה רוצה שאני באופן אקטיבי אודיע לו.

יוליה מרוז: אני לא אומרת שזה נטול היגיון אבל אני חושבת שזו התערבות שהיא קצת מעבר לנדרש.

מאיר שטרית: מה שקובי אומר זה שלהרבה מאוד הורים כלל אין גישה לטכנולוגיה הזאת והם לא משתמשים בה.

מאיר שטרית: הילד מחייב אותם.

מאיר שטרית: הם לא יכולים לבדוק את זה בכלל.

מאיר שטרית: אין להם גישה, לא לחשבון ולא להודעה, יש כאלה שאין להם שום נגיעה לעניין.

מאיר שטרית: הילדים הם כמובן דור אחר והילדים משתמשים באופן חופשי.

מאיר שטרית: הם לא שואלים את ההורים שלהם.

מאיר שטרית: ואם הילד יקבל את ההודעה ההורה לא יידע בכלל שהוא עובר.

מאיר שטרית: לכן ההצעה שלי להגביל את החשבון היא מאוד פשוטה, היא סוגרת לילד את הדלת ואז אין לו ברירה.

מאיר שטרית: הוא יודע שנגמר לו התקציב וכדי לחדש אותו הוא צריך ללכת להורים.

מאיר שטרית: אז זה פותר חלק מהבעיה כי אם גלשת או לגשת, זה לא משנה, גמרת את התקציב, אין לך טלפון.

מאיר שטרית: תחשוב פעמיים מחר.

מאיר שטרית: אז הילד באמת יתחיל לבדוק אם הוא גלש, לא גלש, כמה הוא עבר או לא עבר.

מאיר שטרית: הגבלה לחשבון יוצרת התנהגות ותשנה את ההתנהגות של משתמשי הטלפון, בעיקר של הילדים שלהורים אין בהם שליטה בכלל.

מאיר שטרית: עכשיו, אתם יודעים הרי את כל זה ממשרד התקשורת.

מאיר שטרית: אז אני שואל למה אתם מחכים.

מאיר שטרית: שימועים שימועים ושום דבר לא קורה.

נתי ביאלסטוק כהן: קודם כל אנחנו צריכים לעשות את הדברים, אתה יודע, יש לנו תפקיד מאוד קשה.

נתי ביאלסטוק כהן: מצד אחד אנחנו רוצים שלא להגביל יותר מדי את הפעילות ואת חופש ההתקשרות של הלקוחות ושל החברות.

מאיר שטרית: אנחנו לא מגבילים שום פעילות.

נתי ביאלסטוק כהן: בכלל, באופן כללי, אנחנו נעים בתווך הזה של בין הזהירות לא להגביל את פעילות החברות מצד אחד ומצד שני, בשם זה שהן חופשיות לעשות הכל, למנוע פגיעה בלקוחות ובצרכן.

נתי ביאלסטוק כהן: לכן אנחנו צריכים להגיע לאיזון.

נתי ביאלסטוק כהן: אנחנו מעדיפים להגיע אליו תמיד דרך השקיפות, הידיעה של הלקוח, ולכן מה שיוליה אמרה לגבי ההודעות האקטיביות, זה אולי נכון כשמדובר במצב שבו בנקודה מסוימת השאלטר פשוט יורד, אבל זה לא נכון בנקודה מסוימת במקום שבו השאלטר נשאר פתוח רק המחיר משתנה ולכן אתה צריך את ההודעה האקטיבית, כמו שאמר קובי שאתה באיזושהי נקודת זמן אתה צריך לדעת שמאותו רגע הצריכה שלך, לא השתנה שום דבר במאפיינים שלה חוץ מאשר המחיר שעלה פי שלושה, פי ארבעה או פי חמישה ובמקרים מסוימים זה הופך להיות סכומים לא נורמליים.

נתי ביאלסטוק כהן: אז אנחנו כל הזמן מנסים לאזן בין הצרכים האלה לצרכים האלה ועדיין לא לפגוע, לא בחברות ובראש ובראשונה לא בלקוחות.

נתי ביאלסטוק כהן: אני אומר שוב, כל מה שנאמר כאן כרגע, אגב הנושא של הגבלת האשראי יילקח בהחלט בחשבון, במקרה שיש הסכמה כזאת רחבה מהחברות אז אין סיבה שזה יימשך זמן רב מדי, אנחנו נעשה את זה מאוד מהר.

מאיר שטרית: יש לכם רעיון לכמה זמן ייקח שימוע כדי לסדר את העניין?

מאיר שטרית: הם אמרו שמבחינתם עד סוף השנה זה יוסדר.

מאיר שטרית: השאלה אם אתם יכולים לעשות את כל הסדרה עוד קודם.

נתי ביאלסטוק כהן: אנחנו נעשה את כל ההסדרה הזאת.

נתי ביאלסטוק כהן: זמן של שישה חודשים זה משהו שאנחנו יכולים לעמוד בו.

נתי ביאלסטוק כהן: להגיד לך כרגע, ברמה של שבועות כמה זמן ייקח לנו זה מאוד קשה לי, כי אתה יודע שאני צריך עכשיו לבדוק בדיוק את כל הדברים שאני צריך לא לעשות כדי לפנות לזה זמן במשרד, ומדובר בדברים לא פחות חשובים.

יהל בן-נר: אפשר לעשות את זה בעקרונות כלליים ואז לתת את החופש לכל אחד להביא את זה תחת העקרונות?

נתי ביאלסטוק כהן: זה בהחלט מה שאני רואה.

נתי ביאלסטוק כהן: שייצא שימוע שייתן מתווה כללי של X חבילות.

מאיר שטרית: אי אפשר לעשות את זה היום בערב?

נתי ביאלסטוק כהן: אני לא חושב שאפשר לעשות את זה היום בערב אבל אני הייתי מאוד רוצה.

נתי ביאלסטוק כהן: הם יישמחו שאנחנו נטפל בזה ולא נטפל באותם 16 תיקונים צרכניים שעל סדר יומנו כרגע.

מאיר שטרית: הערב את זה, מחר את ה-16 האחרים.

עו"ד יצחק קמחי: אין לי ספק שהסדרה היא פתרון טוב אבל הוא לא מספק.

עו"ד יצחק קמחי: והתעלמנו כאן מגורם אחד שהוא אחד הגורמים לחשבונות גדולים אצל ילדים וזה הודעות שהם למשל מקבלים.

עו"ד יצחק קמחי: הילדים מתחברים דרך האינטרנט לכל מני חברות, יצרני תוכן, חבילות תוכן והכסף נגבה על ידי החברות הסלולריות.

עו"ד יצחק קמחי: הוא מקבל הודעות על סלבריטיס, על טריוויה, על אסטרולוגיה.

מאיר שטרית: אתה מקבל הודעה ומשלם?

עו"ד יצחק קמחי: כן, הוא צריך לשלם עליו.

עו"ד יצחק קמחי: שולחים לי הודעה וכל הודעה עולה המון כסף.

מאיר שטרית: איך זה יכול להיות?

נתי ביאלסטוק כהן: שולחים הודעה ומבקשים מאדם להירשם לשירות.

נתי ביאלסטוק כהן: השירות הזה, שהאדם נמנה עליו, הוא שירות של קבלת הודעה מדי יום, מדי שבוע, מדי חודש, בנושא מסוים.

עו"ד יצחק קמחי: החשבון מגיע בסוף החודש לעשרות ומאות שקלים.

נתי ביאלסטוק כהן: תראה, מר קמחי, מדובר בבקשה של לקוח, בקשה אקטיבית של לקוח להימנות לשירות מסוים, השירות הזה עולה כסף.

מאיר שטרית: ואומרים לו שהשירות עולה כסף?

נתי ביאלסטוק כהן: אומרים, והוא נרשם והוא מאשר.

מאיר שטרית: האם כשהאיש נרשם, ומציעים לו להירשם לשירות, אומרים לו "תדע לך, ההרשמה שלך לשירות תעלה לך כך וכך"?

נתי ביאלסטוק כהן: דא עקא שהטלפונים הללו חלקם מוחזקים בידי קטינים או בידי אנשים שאינם מודעים לכך.

מאיר שטרית: מה איכפת להם להימנות לשירות על כוכב נולד?

נתי ביאלסטוק כהן: לא יודע איזה שירותים, כי אני משתדל להימנע מלהימנות עליהם, אבל הפופולרי ביותר זה הטיפ היומי או שירות אסטרולוגיה, או כל מני דברים כאלה.

נתי ביאלסטוק כהן: ברגע שאתה רשמת שאתה רוצה אתה מקבל באופן סדיר הודעות שכל אחת מהן עולה כסף, ולא מעט.

נתי ביאלסטוק כהן: נשאלת השאלה איך לטפל בעניין הזה.

נתי ביאלסטוק כהן: כרגע הנושא הזה נמצא בשימוע.

מאיר שטרית: לאסור שליחת הודעות שעולות כסף.

מאיר שטרית: מאוד פשוט.

הדרה רוזנבלום: יש אפשרות להיחסם לזה.

נתי ביאלסטוק כהן: יש לקוחות שמעוניינים לקבל אותם.

עו"ד יצחק קמחי: הבעיה זה לבטל את השירות, זו הבעיה.

עו"ד יצחק קמחי: זה עולם שלא מתייחסים אליו והוא חלק מהחשבון.

נתי ביאלסטוק כהן: לא מתייחסים אליו בדיון הזה, אבל אנחנו מתייחסים אליו באותו שימוע שאנחנו צריכים לשבת עליו במקביל לשימוע הזה, ואני לא מזכיר שימועים שאנחנו מתכוונים לעשות לספקיות האינטרנט ולמפ"אות וכדומה.

נתי ביאלסטוק כהן: אבל אנחנו מתייחסים לנושא הזה.

נתי ביאלסטוק כהן: אחד הדברים שלדעתי הוא במידה מסוימת פריצת דרך, אגב הסיפור שלך על החוזה, בשימוע שעליו אנחנו כרגע תומכים, זה העובדה שלבד מחוזה שתקבל לפני שאתה נמנה על השירות תקבל גם תמצית של התנאים שעליהם אתה נמנה ועל זה אתה חותם גם, וכל מה שלא כתוב ואתה הסכמת לקבל עליו חיוב, לא תוכל להיות מחויב אליו.

נתי ביאלסטוק כהן: לדעתי, זו פריצת דרך, והדבר הזה כרגע נמצא בשימוע, להגיד לך שיהיה ניואנס כזה או ניואנס אחר שנמצא שם כרגע, קשה לי לומר, כי אנחנו באמת עושים את השימועים האלה בלב חפץ ובנפש פתוחה, ושומעים את ההערות שיש לחברות להעיר לנו כי אנחנו לא חושבים שכל החכמה נמצאת רק אצלנו.

יהל בן-נר: אני רוצה להעיר כמה דברים.

יהל בן-נר: קודם כל, ביחס להסכם ההתקשרות, ההסכם התקשרות שלנו לפחות מופיע באתר האינטרנט שלנו וכל אחד יכול להוריד אותו, להדפיס אותו, לקרוא לפני זה ולהבין בדיוק על מה הוא חותם.

קריאה: זה הסכם בסיסי ביותר, אין שום דבר בהסכם הזה.

יהל בן-נר: אני רוצה לסיים, ואם יהיו שאלות אני אענה.

יהל בן-נר: הסכם ההתקשרות מופיע באתר.

יהל בן-נר: אלו תנאי ההתקשרות הכלליים כשאתה מצטרף לרשת אורנג' ויש לנו חובה לציין שם המון פרטים מכוח הרישיון שלנו.

יהל בן-נר: לפני ההסכם יש את תמצית פרטי התוכנית שמציינת לך את הדברים הבסיסיים והמהותיים.

יהל בן-נר: מעבר לזה אנחנו נמצאים בשימוע של משרד התקשורת לגבי גף סטנדרטי להוספה לפני ההסכם כדי לתמצת למנוי את הנושא ואנחנו לא נגד.

יהל בן-נר: לגבי התוכן, אנחנו לא מוכרים לקטינים, אנחנו מעולם לא עושים עסקה עם קטין, מי שבא לקנות אצלנו טלפון זה תמיד בגיר.

יהל בן-נר: אבא בא ולוקח חמישה טלפונים, אנחנו לא יודעים למי הוא נותן.

יהל בן-נר: אף אחד לא מתחקר אותו בדוכן למי הוא נותן את הטלפון.

יהל בן-נר: ולכן, קודם כל אפשר להיחסם, הגברת הנחמה ממשרד החינוך אמרה, אפשר להיחסם לשירותי התוכן.

יהל בן-נר: אפשר להיחסם לחלק מהם או לכולם.

מאיר שטרית: אתם לא מאפשרים היום לקנות טלפון דור שלישי ללא חבילת גלישה.

יהל בן-נר: זה לא נכון.

מאיר שטרית: זה מה שאני מבין.

יהל בן-נר: אתה יכול להצטרף למסלול שהוא עם חבילת גלישה ואתה יכול להצטרף למסלול בלי חבילת גלישה ואתה יכול להצטרף למסלול שהוא גלישה מזדמנת ולגלוש לפי תעריף לגלישה מזדמנת.

יהל בן-נר: אגב, המשרד בודק את זה כבר שנים ועדיין לא הגיע למסקנה.

יהל בן-נר: היה חשש של התניית שירות בשירות והמשרד עצמו קבע שאין את זה.

יהל בן-נר: זה לא שאני ממציאה, המשרד עצמו אמר.

יהל בן-נר: אתה יכול להצטרף עם טלפון, בלי טלפון, עם חבילה או בלי.

נתי ביאלסטוק כהן: אנחנו כרגע יושבים על הנושא הזה, ממש בימים אלה, ומנסים לחשוב איך להתמודד עם העניין הזה.

נתי ביאלסטוק כהן: אני מניח שאנחנו נצא באיזושהי אמירה בקרוב, גם בהקשר הזה.

נתי ביאלסטוק כהן: זה לא נסתר מעינינו.

יהל בן-נר: עוד מילה אחרונה על התראות בחבילות גלישה.

יהל בן-נר: אנחנו כבר מיישמים התראות בחבילות גלישה בחריגה, וזה בסדר.

יהל בן-נר: לא התעמקנו כמה אפשר לשלב את ההתראות יחד עם הפיתרון של הגבלת אשראי, יכול להיות שאין בעיה, צריך לבדוק את זה, אבל אני אומרת שלא ניתלה לגמרי בנושא הזה של התראות, אנשים גם מתעלמים מהתראות, הם מוחקים אותן, וגם זה קיים.

מאיר שטרית: לכן ההגבלה, לעצור את העניין.

יהל בן-נר: בסדר גמור.

עו"ד יעל כהן שאואט: רציתי להתייחס לפתרונות שהוצגו כאן על ידי החברות השונות, שכולן מוכנות לאפשר להצטרף למסלול שמציע גם הודעות וגם שיחות, גם חבילת גלישה.

עו"ד יעל כהן שאואט: בכל החבילות לילדים האלה יש כבר מחיר מינימלי של גם 30 שקלים על חבילת הגלישה וגם דמי שימוש בדרך כלל לא מבוטלים ולכן מדובר בחבילות יקרות.

עו"ד יעל כהן שאואט: אני חושבת שצריך לבחון ולשקול אפשרות להציע מסלול שלא יהיה בו את כל הדברים האלה ביחד, אלא תינתן להורים האפשרות לבחור רק שיחות והדעות, או רק שיחות, או לבחור ללא חבילת גלישה וללא דמי שימוש.

יהל בן-נר: זה בדיוק מה שאמרנו.

מאיר שטרית: הם אומרים שיש אפרות.

עו"ד יעל כהן שאואט: חבילה שתורכב על ידי ההורים.

מאיר שטרית: זה מה שהם מציעים.

עו"ד יעל כהן שאואט: אז זה בסדר.

יוליה מרוז: זה בדיוק מה שהצענו ויכול להיות שלא היה ברור מהדברים שבסופו של דבר התעריף ליחידה, אם תיקחי את סך החבילה ותחשבי תעריף ליחידה, בין אם זו הודעה, בין אם דקת שיחה ובין אם זו יחידת גלישה, זה תעריף שדומה למה שיש היום בפוסט-פייד.

יוליה מרוז: לא תעריף יקר.

אבי גור: שמי אבי גור.

אבי גור: אני חייב להגיד משהו בתור אבא.

אבי גור: אני מברך על האווירה הטובה ועל הניסיון של ההסדרה ובאותה מידה אני מברך על היוזמה שלך, אדוני היו"ר, שזה ייסגר עוד הערב.

אבי גור: כי לפי רוח הדברים, רוב הדברים פה די אפשריים ואני חושב שגם במדינות אחרות הם כבר נסגרו, זו אפילו נקודת יתרון לכל חברה שיש לה מסלול כזה.

אבי גור: מעבר לכך אני רוצה להצביע על זה שחלק מהילדים שלנו הם צרכנים כפויים של חלק מהחברות, ואני אתן דוגמה.

אבי גור: בצבא למשל, חיילים כבולים למירס.

אבי גור: אני צריך שתהיה איזושהי הסכמה בקטע הזה.

מאיר שטרית: למה כבולים למירס?

אבי גור: כל בעל תקפיד בצבא שמקבל טלפון מהצבא מקבל טלפון של מירס, ומקבל הקצבה של כסף מהצבא ומעבר לזה אני משלם, בתור אבא.

אבי גור: זאת אומרת שהייתי רוצה שההתייחסות תהיה בכיוון של ההסדרה ואני יודע שנעשים מאמצים במשרד התקשורת לבדוק את כל ההיבטים הקטנים האלה.

נתי ביאלסטוק כהן: אני חושב שמשרד התקשורת לא ייכנס ולא מעוניין להיכנס למערכת היחסים שבין עסק לבין העובדים שלו, בהקשר הזה, בין אם זה הצבא או תעשייה אווירית או כל גוף אחר.

אבי גור: בסדר, לא התכוונתי לעניין הזה.

אבי גור: תראו, בעשר השנים האחרונות אין הוצאה משפחתית שגדלה יותר מהעניין הזה.

אבי גור: זו ההוצאה המשפחתית הגדולה ביותר בעשר השנים האחרונות.

אבי גור: אז אם אין ספק, בואו תעזרו לנו בתור הורים.

אבי גור: זה מה שחשוב לי.

קובי שמש: קרה כאם דבר מדהים.

קובי שמש: יש כאן הסכמה של חברות הסלולר לבוא ולממש את הצעת החוק ללא חוק.

קובי שמש: בוא נלך לכיוון הזה.

אבי גור: אני יודע, אבל אני ניסיתי לנצל את המומנטום לכיוון של הצעת היו"ר שזה יהיה עוד הערב.

מאיר שטרית: לצערי אני לא יכול להחליף את משרד התקשורת.

מאיר שטרית: לדעתי השימועים לוקחים יותר מדי זמן וצריך לחתוך אותם הרבה יותר מהר, בעיקר כשיש הסכמה.

מאיר שטרית: כשיש ויכוח, ניחא, יש מאבקים.

מאיר שטרית: אם יש הסכמה אפשר לגמור את זה במהירות.

מאיר שטרית: אני אגד חושב שהתחום הזה חשוב גם לחברות הטלפונים עצמן.

מאיר שטרית: חברה שתציע מסלול הכי טוב סביר להניח שהרבה מאוד הורים או ילדים יעברו אליהם, או ההורים יביאו את הילדים לחברה הזאת כיוון שאם כדאי, ואני אומר לכם על בסיס תגובות שקיבלתי מהציבור אחרי הצעת החוק, המון הורים מוטרדים בגין העניין הזה ומחפשים פיתרון.

מאיר שטרית: לדעתי חברה שתלך ותפתח מסלול כזה תקבל אליה הרבה מאוד מנויים וקליינטים שיעברו אליה בגלל זה.

מאיר שטרית: כיוון שזה מדבר לכל הורה.

מאיר שטרית: אין הורה שלא מבין את הסוגיה הזאת, כל ההורים נכווים בצורה זו או אחרת.

אבי גור: לגבי נושא שאנחנו מדברים פה בכותרת של מסלולים מיוחדים לילדים, אני רוצה לדבר על הנושא של הגדרת הגיל.

אבי גור: לכולנו ברור וטבעי שהחיילים זה עדיין הילדים שלנו, זאת אומרת שאנחנו מדברים על גיל 21?

מאיר שטרית: אין מגבלה בגיל.

מאיר שטרית: אתה יכול להגביל גם את החשבון שלך אם תרצה.

מאיר שטרית: אתה יכול לבחור את המסלול הזה שאתה רוצה, מותר לך.

מאיר שטרית: זה לא רק לילדים.

מאיר שטרית: זה פותר את הבעיה של הילדים אבל גם מבוגרים יכולים להשתמש בזה.

אבי גור: אני רק מציג לכם נושא מסוים, אם תהיה התחשבות גם בבגירים בקטע של הילדים, אני חושב שזו נקודה שתעזור לנו בתור הורים להתגבר על ההוצאות.

אבי גור: תחום הגיל לדעתנו, אנחנו קיבלנו החלטה בארגון של ההורים שזה עד סיום האוניברסיטה.

אבי גור: זו גם המשפחה המודרנית בעולם המערבי.

אבי גור: הילדים נשארים סמוכים לכיס של ההורים עד גיל 27.

אבי גור: העליתי את הנקודה, תודה על הזמן.

מאיר שטרית: תודה רבה.

מאיר שטרית: עוד מישהו, חברים?

מאיר שטרית: זהו?

מאיר שטרית: אוקיי.

מאיר שטרית: אני מודה לכל חברות הפלאפון.

יהל בן-נר: הסלולר.

יוליה מרוז: אני דווקא אהבתי.

מאיר שטרית: כשהתחיל הסלולר קראו לזה פלאפון, בגלל זה כולם נשארים.

יוליה מרוז: זה שם גנרי.

מאיר שטרית: היום שואלים אם יש לך פלאפון, אז אומרים "פלאפון אורנג'".

נתי ביאלסטוק כהן: היה פלאפון של סלקום ופלאפון של פלאפון.

מאיר שטרית: אז אני רוצה להודות לכל חברות הסלולר שהרימו את הכפפה הזאת בצורה יפה.

מאיר שטרית: אני מעריך את זה מאוד שבמקום שנזדקק לחקיקה ולוויכוחים מיותרים, שיווצר מסלול, אני מעריך שאנחנו יוצרים פה מסלול חדש שנותן תשובה אמיתי לילדים ולהורים שלהם שהם המשלמים העיקריים של המחיר.

מאיר שטרית: אני מבקש מכם לעשות זאת במהירות האפשרית.

מאיר שטרית: אני לוקח בחשבון שבמקרה המקסימלי מדובר פה על שישה חודשים, עד סוף השנה האזרחית, ואני פונה למשרד התקשורת לעשות את הסידורים הדרושים כדי לעשות את השימועים הדרושים ולהגיע להסכמה עם חברות התקשורת, חברות הסלולר למיניהן על בסיס העקרונות שדיברנו פה.

מאיר שטרית: אני אחזור על העקרונות, יש כמה עקרונות ברורים.

מאיר שטרית: מסלולים מיוחדים שבהם ניתן יהיה לבעל הטלפון להגביל את החשבון בסכום מסוים לחודש.

מאיר שטרית: החשבון הזה יכלול את כל השימושים בטלפון למיניהם, כולל גלישה, דיבורים, הודעות, כל דבר אחר כלול בתוך החשבון.

מאיר שטרית: מתן התראה לפני סיום החשבון כך שהאנשים יוכלו לקבל התראות לפני סיום החשבון, כל חברה לפי בחירתה.

מאיר שטרית: אני לא מציע להתערב במסלולים, צריך להשאיר תחרות פתוחה בין החברות, להתחרות על המסלולים, על המחירים, על התנאים שהם נותנים, זה לשיקולם.

מאיר שטרית: את העקרונות אני שומר.

מאיר שטרית: דבר נוסף, אם ניתן, ואני אומר את זה מאחר וזה עלה פה פעמיים.

מאיר שטרית: אם ניתן מבחינה טכנית, אני מצפה שבמידה ויש חבילות גלישה, וברגע שעוברים את החבילה קופצים למחיר גבוה, שמישהו יקבל התראה על כך שהסתיימה החבילה.

מאיר שטרית: אולי זה יחסוך צרות לשני הצדדים, כי אני מניח שחברות תקשורת גם עומדות בפני המון תלונות של הורים שמוצאים את עצמם עם חשבון, ואני מכיר דוגמאות ספציפיות של אלפי שקלים, ושאף אחד לא תיכנן את זה ושאין ברירה אלא רק לא לשלם, ואז מנתקים להם את הטלפון והלכים לבתי משפט, והעניין נמשך עד אינסוף.

מאיר שטרית: אני מקווה שהיציאה לדרך של התוכניות הללו תהיה יותר מהירה מאשר סוף נשה, תלוי בכל חברה וזמנה החופשי.

מאיר שטרית: ככל שההסדרה שלכם תיעשה יותר מהר, זה ייתן פתן לחברות שצריכות לנהל גם לוח זמנים.

מאיר שטרית: אני מאמין שמי שייצא לדרך ראשון ביוזמתו, ולמיטב ידיעתי, תקנו אותי אם אני לא מבין נכון, כל חברה יכולה לצאת לדרך עם התוכנית מחר בבוקר, לא חייב לחכות להסדרה של משרד התקשורת.

נתי ביאלסטוק כהן: אנחנו רק ניצור איזושהי נורמה שהם מחויבים לתת X מסלולים שעובדים על תנאי ההסדר.

מאיר שטרית: באמת אפשר לעשות את זה הערב.

קובי שמש: אתה יכול לכנס דיון מיוחד לחברה הראשונה שמימשה את זה.

מאיר שטרית: בשמחה רבה, אני אשמח לעשות את זה.

קובי שמש: ואז היא תקבל את אות יקיר הילדים.

נתי ביאלסטוק כהן: יקיר ההורים.

מאיר שטרית: אני אשמח לעשות את זה.

מאיר שטרית: מה שאני אומר הוא שעל פי התקנות לא צריך לחכות להסדרה בשביל להפעיל תוכנית כזאת.

מאיר שטרית: חברה יכולה להפעיל את התוכנית הזאת מחר בבוקר, ואני מברך ומחכה בצפייה רבה, ובאמת מעריך את זה מאוד, ברגע שאראה את ההסדרה מבוצעת, אני אמשוך את הצעת החוק מהכנסת.

מאיר שטרית: אני גם לא אקיים שום דיום בנושא הזה לפני שאראה את הביצוע ואני מקווה לראות תוצאה טובה לעניין הזה.

מאיר שטרית: אני גם מאמין, כידוע לכם הגשתי כבר כמה חוקים בנושא הטלפון, אני מאמין שאפשר להסדיר הרבה מאוד דברים שהוגשו כחוקים, גם בצורה של הסדרה.

מאיר שטרית: אני מוכן לתת את השירותים שלי כראש ועדה למשרד התקשורת ולעשות את השימועים פה, או להחליף אתכם ולעשות את השימוע בעצמי, כל שימוע יגמר תוך שלוש שעות.

נתי ביאלסטוק כהן: מעמיסים אותנו בבג"צים.